KIRJALLINEN KYSYMYS E-3829/98

esittäjä(t): Cristiana Muscardini (NI) komissiolle

(22. joulukuuta 1998)

Aihe: Kallis konsultointi ja työllistämistavoitteet

1. Onko totta, että PO V:ssä on tehty toukokuussa 1996 vuoden sopimus erään Assi-nimisessä yrityksessä vastuullisessa asemassa olevan naishenkilön kanssa tarkoituksena tutkimuksen teettäminen iäkkäiden naisten asemasta Euroopassa? Onko myös totta, että komissio on osallistunut kustannuksiltaan 374 000 ecun hintaiseksi arvioidun tutkimuksen rahoitukseen 243 100 eculla?

2. Mikäli näin on, eivätkö kustannukset komission mielestä ole kohtuuttomat tutkimuksesta, joka on tietenkin tärkeä, mutta varmaankaan ei ratkaisevan tärkeä työttömyyden torjunnassa, joka on kansallisten hallitusten ja komission päätavoite?

3. Onko totta, että hankkeen vastuuhenkilö olisi virassa olevan komission jäsenen puoliso ja että Assi-yritys sijaitsisi samassa kiinteistössä, missä kyseinen komission jäsen asuu? Mikäli näin on, onko komissio arvioinut sen jäsenen vaimolle myönnetyn tällaisen summan sopivuutta hetkellä, jolloin komissiolle on suunnattu raskaita petos- ja kavallussyytteitä, vaikkakin rahoituksen myöntäminen olisi muodollisesti tapahtunut voimassa olevia sääntöjä noudattaen?

4. Kun komissio tukee näin ylenpalttisesti hanketta, joka ei edesauta uusien työpaikkojen luomista, mihin moraalisiin ja hyvän hallinnoinnin periaatteisiin se tukeutuu?

5. Voisiko komissio ilmoittaa, onko kyseinen komission jäsen sama henkilö - kuten lehdissä silloin kerrottiin - joka hyväksyi Luxemburgissa sijaitsevan Hochtief-kiinteistön rakentamisen valvonnasta aiheutuneet huomattavat kustannukset tilanteessa, joka ei ollut kaikilta osin selkeä?

Komission jäsenen Pádraig Flynninkomission puolesta antama vastaus

(13. tammikuuta 1999)

1. ja 4. Kysymyksessä mainitut rahoituksessa esiintyneisiin virheellisyyksiin liittyvät väitteet eivät ole totta.

Komissio valitsi vuonna 1996 budjettikohdan B3-4104 (toimet vanhusten hyväksi) perusteella 52 projektia, joiden rahoitukseen se osallistui. Valinta tapahtui sellaisten kriteerien perusteella, joista oli keskusteltu jäsenvaltioiden ja kansalaisjärjestöjen edustajien kanssa. Kriteereissä korostettiin iäkkäiden naisten tilannetta, sukupolvien välistä yhteenkuuluvuutta sekä iäkkäiden ihmisten osallistumista kyseessä olevaan toimintaan.

Yksi valituista projekteista käsitteli iäkkäiden naisten tilannetta, ja 2. toukokuuta 1996 päivätyssä sopimuksessa komissio sitoutui antamaan projektiin liittyvälle toiminnalle rahoitustukea enintään 243 100 ecua. Projekti kehitettiin iäkkäiden ihmisten hyvinvoinnin parissa toimivien järjestöjen yhteistyönä neljässä projektiin osallistuvassa maassa eli Kreikassa, Irlannissa, Portugalissa ja Suomessa. Projektin suomalainen osanottaja, Sosiaali- ja terveysalan tutkimus- ja kehittämiskeskus (STAKES), toimi projektin koordinaattorina. STAKES on Suomen sosiaali- ja terveysministeriön alainen valtion laitos. Projektilla pyrittiin tuomaan esiin iäkkäiden naisten tilanne neljällä yhteisöön kuuluvalla syrjäisellä alueella. Projektille myönnettävistä määrärahoista päätettiin tiukasti budjettivallan käyttäjän budjettikohtaa B3-4104 koskevien suunnitelmien mukaisesti. Kyseistä budjettikohtaa ei ollut tarkoitettu käytettäväksi työttömyyden torjuntaan tähtäävien projektien rahoittamiseen, eikä sitä voinut käyttää tällaisiin tarkoituksiin.

Komissio myönsi tälle projektille yhteensä 207 779 ecua. Projekti saatiin onnistuneesti päätökseen, sen tulokset julkaistiin ja maksun loppuosa on suoritettu.

Hanna-Liisa (Assi) Liikanen on STAKESin palveluksessa oleva virkamies. STAKESin työntekijän ominaisuudessa hän toimi projektia koordinoivan ryhmän vetäjänä ja allekirjoitti projektia koskevan sopimuksen komission kanssa STAKESin puolesta yhdessä STAKESin pääjohtajan Vappu Taipaleen kanssa. Tässä sopimuksessa ei ollut osallisena ASSI-niminen yhtiö, eikä komissio tunne tämännimistä yhtiötä.

5. Komissio haluaa lisäksi ilmoittaa, että kyseinen sopimus tehtiin tarjouskilpailun perusteella jo vuonna 1994, jolloin nykyinen komissio ei ollut vielä aloittanut tehtävässään. Arvoisan parlamentin jäsenen kannattaa tutustua saman aiheen tiimoilta komission antamiin vastauksiin Salvatore Tatarellan kirjalliseen kysymykseen P-656/96(1) ja Peter Duncan Cramptonin kirjalliseen kysymykseen E-2442/95(2).

(1) EYVL C 173, 17.6.1996.

(2) EYVL C 9, 15.1.1996.